CELEX: 52017PC0659
Language: da
Date: 2017-11-10
Title: Forslag til RÅDETS GENNEMFØRELSESAFGØRELSE om bemyndigelse af Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 10.11.2017
            COM(2017) 659 final
            2017/0296(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 3. juli 2017 anmodede Letland om en tilladelse til fortsat at anvende en foranstaltning, der fraviger momsdirektivets artikel 287, hvori der gives mulighed for at indrømme momsfritagelse til afgiftspligtige personer, hvis årlige omsætning ikke overstiger et vist beløb. Efter en fornyet vurdering af anvendelsen af den hidtidige tærskel anmoder Letland om at mindske fritagelsestærsklen fra 50 000 EUR til 40 000 EUR.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 13. september 2017 de øvrige medlemsstater om Letlands anmodning. Ved brev af 14. september 2017 meddelte Kommissionen Letland, at den rådede over alle de oplysninger, den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
            
            
               I henhold til momsdirektivets artikel 287, nr. 10), kan Letland indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 17 200 EUR beregnet på grundlag af kursen på dagen for landets tiltrædelse. Ved Rådets gennemførelsesafgørelse 2010/584/EU
                  2
                fik Letland tilladelse til at anvende en højere tærskel og dermed indrømme momsfritagelse til afgiftspligtige personer, hvis årlige omsætning ikke overstiger 50 000 EUR. Foranstaltningen blev forlænget ved Rådets gennemførelsesafgørelse 2014/796/EU
                  3
               , der udløber den 31. december 2017. Letland ønsker at forlænge foranstaltningen fra og med den 1. januar 2018 og samtidig sænke fritagelsestærsklen fra 50 000 EUR til 40 000 EUR. 
            
            
               Ifølge oplysningerne fra Letland vil en sænkning af momstærsklen fra 50 000 til 40 000 EUR medføre en stigning på ca. 650 registrerede momspligtige personer, som hovedsagelig vil være at finde inden for juridisk bistand og revision og inden for detailhandel (undtaget handel med biler og motorcykler) samt blandt skatteydere, der beskæftiger sig med plante- og husdyravl, jagt og tjenesteydelser i forbindelse hermed.
            
            
               Den indgående afgift fra momspligtige, hvis årlige omsætning ikke var over 40 000 EUR i 2015, oversteg generelt det skyldige momsbeløb til indbetaling til det nationale budget, således at statens omkostninger ved inddrivelsen af momsen fra disse personer ville overstige de forventede indtægter.
            
            
               Der er desuden blevet foretaget en revurdering af momstærsklerne, da Letlands nuværende træskel på 50 000 EUR er noget højere end i alle benchmarklande, især sammenlignet med nabolandene (45 000 EUR i Litauen og 40 000 i Estland). Gevinsterne ved at mindske omkostningerne i forbindelse med skatteforvaltning og overholdelse af skattelovgivningen blev nøje vurderet i forhold til konkurrenceforvridningen som følge af forskellene i behandlingen af skatteydere på begge sider af momstærsklen. 
            
            
               Afgiftspligtige personer, hvis omsætning ikke overstiger denne tærskel, vil stadig have mulighed for at lade sig momsregistrere.
            
            
               I betragtning af at Letland har fået tilladelse til at indrømme en momsfritagelse til afgiftspligtige personer med en årsomsætning, der ikke overstiger 50 000 EUR i syv år, og at Letland har revurderet situationen, synes en lavere tærskel at være acceptabel. Det foreslås derfor at gøre det muligt for Letland at sænke fritagelsestærsklen for SMV'er fra 50 000 til 40 000 EUR indtil tidligst 31. december 2020 eller til tidspunktet for ikrafttrædelsen af et direktiv om de tærskler for årlig omsætning, under hvilke afgiftspligtige personer kan fritages for moms.
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser. Belgien
                  4
                har fået godkendt en tærskel på 25 000 EUR, Luxembourg
                  5
                en tærskel på 30 000 EUR, Polen
                  6
                og Estland
                  7
                en tærskel på 40 000 EUR, Litauen en tærskel
                  8
                på 45 000 EUR, Slovenien
                  9
                en tærskel på 50 000 EUR og Italien
                  10
                en tærskel på 65 000 EUR. 
            
            
               Undtagelser fra momsdirektivets regler bør altid være begrænset i tid, således at virkningerne heraf kan bedømmes. Bestemmelserne i momsdirektivets artikel 281-294 om særordningen for små virksomheder er desuden taget op til revision. Som bebudet i momshandlingsplanen
                  11
                og Kommissionens arbejdsprogram 2017
                  12
                forventes Kommissionens forslag i form af en omfattende forenklingspakke fremlagt inden udgangen af 2017.
            
            
               Det foreslås derfor at forlænge foranstaltningen indtil den 31. december 2020 eller til datoen for ikrafttrædelsen af et direktiv om ændring af bestemmelserne i momsdirektivet om særordningen for små virksomheder. 
            
            
               •Sammenhæng med Unionens politik på andre områder
            
            
               Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse "Tænk småt først" – En "Small Business Act" for Europa
                  13
               , hvori medlemsstaterne opfordres til at tage hensyn til SMV'ernes særlige karakteristika ved udformning af lovgivningen og derfor til at forenkle de gældende regler.
            
         
         
            
               2.RETSGRUNDLAG, NÆRHEDSPRINCIPPET OG PROPORTIONALITSPRINCIPPET
            
            
               •Retsgrundlag
            
            
               Momsdirektivets artikel 395. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
            
            
               I betragtning af undtagelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen for et større antal små afgiftspligtige personer og for skatteforvaltningen.
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Forslaget er baseret på en anmodning fra Letland og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               
                  Forslaget til Rådets gennemførelsesafgørelse giver Letland tilladelse til fortsat at momsfritage skattepligtige personer, hvis årsomsætning ikke overstiger 40 000 EUR. Afgiftspligtige personer, hvis momspligtige omsætning ikke overstiger denne tærskel, behøver ikke at lade sig momsregistrere, og deres administrative byrde vil dermed reduceres som følge af foranstaltningen, da de ikke skal føre momsregnskab eller indgive momsangivelser. 
               
            
            
               Ifølge Letland vil tærsklen på 40 000 EUR ikke have nogen betydelig indflydelse på opkrævningen af momsindtægter. Tværtimod viser en analyse af momsangivelser fra erhvervsdrivende med en årlig omsætning på mellem 40 000 EUR og 50 000 EUR, at indførelse af en ny tærskel på 40 000 EUR for momsregistrering vil øge de samlede momsindtægter med 5,9 mio. EUR.
            
            
               4.VIRKNINGER FOR BUDGETTET
            
         
         
            
               Forslaget har ingen virkninger for EU-budgettet, eftersom Letland vil beregne en kompensation i henhold til artikel 6 i Rådets forordning (EØF, EURATOM) nr. 1553/89.
            
            
               5.ANDRE FORHOLD
            
            
               Forslaget indeholder en udløbsklausul.
            
            
               2017/0296 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  14
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 287, nr. 10), i direktiv 2006/112/EF kan Letland indrømme momsfritagelse til afgiftspligtige personer, hvis årlige omsætning højst er lig med modværdien i national valuta af 17 200 EUR beregnet på grundlag af kursen på dagen for landets tiltrædelse.
            
            
               (2)Ved Rådets gennemførelsesafgørelse 2010/584/EU
                  15
                fik Letland tilladelse til som en fravigelse at indrømme afgiftsfritagelse til afgiftspligtige personer, hvis årsomsætning ikke overstiger 50 000 EUR, indtil den 31. december 2013. Foranstaltningen blev forlænget ved Rådets gennemførelsesafgørelse 2014/796/EU
                  16
               , der udløber den 31. december 2017.
            
            
               (3)Ved brev registreret i Kommissionen den 3. juli 2017 anmodede Letland om tilladelse til at indføre en foranstaltning, som fraviger artikel 287, nr. 10), i direktiv 2006/112/EF med henblik på fortsat at kunne fravige artikel 287, nr. 10), i direktiv 2006/112/EF og til desuden at sænke undtagelsestærsklen til 40 000 EUR. I medfør af denne foranstaltning vil disse afgiftspligtige personer være fritaget for nogle eller alle de forpligtelser, der vedrører moms, som omhandlet i afsnit XI, kapitel 2-6, i direktiv 2006/112/EF.
            
            
               (4)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 13. september 2017 de øvrige medlemsstater om Letlands anmodning. Ved brev af 14. september 2017 meddelte Kommissionen Letland, at den rådede over alle de oplysninger, den fandt nødvendige for at kunne vurdere anmodningen.
            
            
               (5)Da den sænkede tærskel bør medføre en begrænsning af momsforpligtelserne og dermed af de administrative omkostninger for små virksomheder, bør Letland indrømmes tilladelse til at anvende foranstaltningen i en begrænset periode. Afgiftspligtige personer bør stadig kunne vælge den almindelige momsordning.
            
            
               (6)Da bestemmelserne i artikel 281-294 i direktiv 2006/112/EF, som omhandler særordningen for små virksomheder, er under revision, er det muligt, at et direktiv om ændring af disse bestemmelser i direktiv 2006/112/EF kan træde i kraft inden udløbet af undtagelsens gyldighedsperiode.
            
            
               (7)Ud fra de oplysninger, som Letland har fremlagt, vil den sænkede tærskel have en ubetydelig indvirkning på de samlede afgiftsindtægter fra det endelige forbrug.
            
            
               (8)Undtagelsen vil ikke få negativ indvirkning på Unionens egne indtægter hidrørende fra moms, idet Letland vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89
                  17
                —
            
         
         
            
               VEDTAGET DENNE AFGØRELSE: 
            
            
               Artikel 1
            
            
               Som en fravigelse af artikel 287, nr. 10), i direktiv 2006/112/EF bemyndiges Letland til at momsfritage afgiftspligtige personer, hvis årlige omsætning ikke overstiger 40 000 EUR.
            
            
               Artikel 2
            
            
               Denne afgørelse får virkning på dagen for meddelelsen.
            
            
               Denne afgørelse finder anvendelse fra den 1. januar 2018 til den 31. december 2020 eller indtil datoen for ikrafttræden af et direktiv om ændring af artikel 281-294 i direktiv 2006/112/EF vedrørende særordningen for små virksomheder, alt efter hvilken dato der kommer først. 
            
            
               Artikel 3
            
            
               Denne afgørelse er rettet til Republikken Letland. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  Rådets gennemførelsesafgørelse 2010/584/EU af 27. september 2010 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 256 af 30.9.2010, s. 29).
               
               
                  
                     (3)
                  Rådets gennemførelsesafgørelse 2014/796/EU af 7. november 2014 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 46). 
               
               
                  
                     (4)
                  Rådets gennemførelsesafgørelse (EU) 2015/2348 af 10. december 2015 om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 330 af 16.12.2015, s. 51).
               
               
                  
                     (5)
                  Rådets gennemførelsesafgørelse (EU) 2017/319 af 21. februar 2017 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 47 af 24.2.2017, s. 7). 
               
               
                  
                     (6)
                  Rådets gennemførelsesafgørelse (EU) 2016/2090 af 21. november 2016 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 324 af 30.11.2016, s. 7).
               
               
                  
                     (7)
                  Rådets gennemførelsesafgørelse (EU) 2017/563 af 21. marts 2017 om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 80 af 25.3.2017, s. 33).
               
               
                  
                     (8)
                  Rådets gennemførelsesafgørelse 2014/795/EU af 7. november 2014 om forlængelse af anvendelsen af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 44).
               
               
                  
                     (9)
                  Rådets gennemførelsesafgørelse (EU) 2015/2089 af 10. november 2015 om ændring af Rådets gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 302 af 19.11.2015, s. 107).
               
               
                  
                     (10)
                  Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (11)
                  Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms – Mod et fælles europæisk momsområde – De svære valg, Bruxelles, den 7.4.2016 (COM(2016) 148 final).
               
               
                  
                     (12)
                  Kommissionens arbejdsprogram 2017 – Realisering af et Europa, der beskytter, styrker og forsvarer, Strasbourg, den 25.10.2016 (COM(2016) 710 final).
               
               
                  
                     (13)
                  KOM(2008) 394 af 25. juni 2008.
               
               
                  
                     (14)
                  EUT L 347 af 11.12.2006, s. 1.
               
               
                  
                     (15)
                  Rådets gennemførelsesafgørelse 2010/584/EU af 27. september 2010 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 256 af 30.9.2010, s. 29).
               
               
                  
                     (16)
                  Rådets gennemførelsesafgørelse 2014/796/EU af 7. november 2014 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 46).  
               
               
                  
                     (17)
                  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).